E. Kukan, minister zahraničných vecí SR: (2002-06-27):
Dohovor bol prijatý dňa 9. decembra 1999 v New Yorku a podpísaný Slovenskou republikou 26. januára 2001. Je posledným z celkového počtu 12 univerzálne platných protiteroristických dohovorov. Na jeho urýchlené prijatie vyzýva štáty aj Rezolúcia Bezpečnostnej rady Organizácie Spojených národov č. 1373 z roku 2001 k boju proti terorizmu z 28. septembra 2001, prijatá na základe kapitoly 7 Charty Organizácie Spojených národov, ktorá hovorí o akciách v prípade ohrozenia mieru, porušenia mieru a útočných činov vo väzbe na teroristické útoky v Spojených štátoch amerických v minulom roku. Dohovor, ktorý doteraz podpísalo 132 krajín vrátane Slovenska a dosiaľ ratifikovalo 34 krajín, nadobudol platnosť 10. apríla tohto roku, teda v roku 2002. Ratifikácia dohovoru Slovenskou republikou tvorí súčasť nášho prístupu k boju proti terorizmu vo všetkých jeho formách a prejavoch a zapadá do rámca podpory medzinárodných aktivít z tejto oblasti. K jeho obsahu iba jednou vetou. Dohovor predstavuje medzinárodnoprávny nástroj boja proti organizáciám, skupinám a jednotlivcom, ktoré financujú alebo inak materiálne podporujú teroristov a teroristické skupiny s cieľom zamedziť poskytovanie najmä finančnej podpory teroristom. Z hľadiska ustanovení čl. 7 ods. 4 Ústavy Slovenskej republiky predstavuje tento dohovor medzinárodnú zmluvu prezidentskej povahy, na ktorej vykonanie je potrebný zákon. Podľa čl. 86 písm. d) Ústavy Slovenskej republiky je preto pred jeho ratifikáciou prezidentom Slovenskej republiky potrebné vyslovenie súhlasu Národnej rady Slovenskej republiky. Dohovor nebude mať v zmysle čl. 7 ods. 5 Ústavy Slovenskej republiky prednosť pred zákonmi Slovenskej republiky, keďže nezakladá priamo práva alebo povinnosti fyzickým alebo právnickým osobám, ale zaväzuje štáty, aby prijali vnútroštátne legislatívne akty, ktorými budú implementovať príslušné záväzky vyplývajúce z dohovoru. Slovenská republika neuplatí pri ratifikácii žiadnu výhradu k dohovoru. Pri uložení ratifikačnej listiny pripojí vyhlásenie k ustanoveniu čl. 7 ods. 2 dohovoru. Týmto vyhlásením Slovenská republika oznamuje depozitárovi dohovoru, že bude vykonávať právomoc nad trestnými činmi uvedenými v čl. 2 dohovoru aj vo fakultatívnych prípadoch uvedených v čl. 7 ods. 2 písm. a) až e). Dohovor nadobudne pre Slovenskú republiku platnosť 30. deň po uložení ratifikačnej listiny u generálneho tajomníka Organizácie Spojených národov. Predkladaný materiál zodpovedá zahraničnopolitickým záujmom Slovenskej republiky, odráža jej prístup k boju proti terorizmu a je v súlade s doteraz prijatými medzinárodnoprávnymi záväzkami Slovenskej republiky v tejto oblasti. V zmysle uvedeného je pripojený návrh uznesenia Národnej rady Slovenskej republiky. Vážený pán predsedajúci, panie poslankyne a páni poslanci, dovolím si vás požiadať, aby ste s predloženým materiálom vyslovili súhlas. Ďakujem pekne, pán predsedajúci. I. Presperín, podpredseda NR SR: Ďakujem, pán minister. Prosím, zaujmite miesto pre navrhovateľov. Poprosím pána poslanca Šebeja, aby ako spoločný spravodajca gestorského výboru oboznámil Národnú radu s výsledkom rokovania výborov, ako aj so stanoviskom gestorského výboru. Prosím.